  Майя Бывальцева 29-тӥ южтолэзе Уваын «Мон вераськисько удмурт кылын» ужрад ортчоз. Водительёслы «Мон вераськисько анай кылын» наклейкаос сётъялозы, мынӥсь-ветлӥсьёслы — сыӵе ик гожтэмен занчокъёс, ивортэ Удмуртиысь Калыкъёслэн Эшъяськон юртсылэн пресс-службаез. «Уваын таӵе ужрад нырысьсэ ортчоз. Вераны кулэ, удмурт егитъёслэн «Шунды» огазеяськонзылэн Ува ёрос ёзэтэз кемалась ик ӧз кылды. Но удмурт кылэз но лулчеберетэз вӧлмытон ужын азьветлӥсьёсыз асьсэдыз возьматӥзы ни. «Мон вераськисько анай кылын» ужрадэ пыриськозы Уваысь ӧнер колледжысь студентъёс», — верамын Эшъяськон юртлэн ивортоназ. Тодэ вайытом, акциез кӧня ке ар ӵоже ни быдэсъя удмурт егитъёслэн «Шунды» огазеяськонзы. Солэн аслаз историез вань ни: нырысетӥ араз «шундыос» Ижкарысь Шор площадьын удмурт-ӟуч кыллюкамъёсты сётъязы, собере «Мон вераськисько удмурт кылын» значокъёс люкылӥзы. Кылем арын ужрад элькунысь ёросъёсы но вуиз. Тегъёс: Ува Удмуртия удмурткыл  